Document ID: 32006R0065

32006R0065
L 011/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 65/2006 НА КОМИСИЯТА
от 13 януари 2006 година
за изменение на Регламент (ЕО) № 622/2003 за определяне на мерки за прилагане на общи основни правила относно сигурността на въздухоплаването
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2320/2002 на Европейския парламент и на Съвета от 16 декември 2002 г. за установяване на общи правила в областта на сигурността на гражданското въздухоплаване (1), и по-специално член 4, параграф 2 от него,
като има предвид, че:
(1)
От Комисията се изисква, в съответствие с Регламент (ЕО) № 2320/2002, да приеме мерки за въвеждането на общи основни стандарти за безопасност на въздухоплаването в Европейската общност. Регламент (ЕО) № 622/2003 на Комисията от 4 април 2003 г. за установяване на мерки за въвеждането на общи основни стандарти за сигурност на въздухоплаването (2) беше първият акт, който съдържа такива мерки.
(2)
Съществува необходимост от мерки, които да дадат по-голяма точност на общите основни стандарти.
(3)
По-специално следва да се даде възможност за извършване на изпитания на нови технологии и процеси за точно определен период от време. Тези изпитания не следва да накърняват общото ниво на сигурност на въздухоплаването.
(4)
Регламент (ЕО) № 622/2003 следва да бъде съответно изменен.
(5)
Мерките, предвидени в настоящия регламент, са в съответствие със становището на Комитета по безопасност на гражданското въздухоплаване,
ПРИЕ НАСТОЯЩИЯ РЕГЛАМЕНТ:
Член 1
В Регламент (ЕО) № 622/2003 се добавя следният член 3а:
„Член 3a
Нови технически методи и процеси
1. Държавите-членки могат да разрешат прилагането на технически метод или процес за контрол на сигурността, който се използва, вместо тези, посочени в приложението, при положение че:
a)
той се използва с цел оценяване на нов начин на функциониране на посочения контрол на сигурността, и
б)
той няма да окаже негативно влияние върху общото ниво на сигурност, което вече е достигнато.
2. Най-малко четири месеца преди неговото планирано въвеждане съответната държава-членка информира писмено Комисията и останалите държави-членки за предложения нов метод или процес, който тя възнамерява да разреши, като включва и становището си за начина, по който ще гарантира, че прилагането на новия метод или процес ще изпълни изискванията на параграф 1, буква б). Нотификацията съдържа също така подробна информация за местоположението/ята, в което/ито ще бъде използван методът или процесът, както и планираната продължителност на периода за оценка.
3. Ако Комисията даде положителен отговор на държавата-членка или ако в продължение на три месеца след получаване на писмената молба държавата-членка не получи отговор от Комисията, държавата-членка може да разреши въвеждането на новия метод или процес.
Ако Комисията не е убедена, че предлаганият нов метод или процес предоставя достатъчно гаранции за поддържане на общото ниво на сигурност на въздухоплаването в Общността, Комисията информира държавата-членка за това в срок от три месеца след получаване на нотификацията, посочена в параграф 2, като посочва причините. При това положение съответната държава-членка не започва прилагането на метода или процеса, преди да е спазила изискванията на Комисията.
4. Максималният срок на оценка за всеки технически метод или процес е 18 месеца. Този срок на оценка може да бъде удължен от Комисията най-много с допълнителни 12 месеца, при условие че държавата-членка представи адекватна обосновка за удължаването.
5. На периоди, не по-дълги от шест месеца по време на периода на оценка, отговорният орган в съответната държава-членка предоставя на Комисията доклад за напредъка на дейността по оценката. Комисията информира останалите държави-членки за съдържанието на доклада за напредъка.
6. Периодът на оценка не може да бъде по-дълъг от 30 месеца.“
Член 2
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 януари 2006 година.

Labels: 7
12
8